Ingryping by sukkelende Mogalakwena-munisipaliteit | Maroela Media
Ingryping by sukkelende Mogalakwena-munisipaliteit
Pres. Cyril Ramaphosa het 'n proklamasie onderteken wat die spesiale ondersoekeenheid (SOE) magtig om beweerde korrupsie en wanadministrasie by die Mogalakwena-munisipaliteit in Limpopo te ondersoek en om enige verliese wat die munisipaliteit gely het, te verhaal.
Dié munisipaliteit, wat Mokopane (Potgietersrus) bedien, versuim al jare om basiese dienste te lewer weens die vermorsing en wanbesteding van openbare geld. Boonop het die burgemeester, Andrina Matsemela, in Desember die trekpas gekry.
Maroela Media het vroeër berig ondanks die feit dat die munisipaliteit bankrot is, het Matsemela en haar meelopers glo in absolute weelde geleef. Sy het haarself in 2019 vir haar verjaardag bederf en 'n rojale R1,5 miljoen op 'n poeierverfpretloop vir die geleentheid uitgegee.
Sy was ook in die nuus oor die meer as R200 000 wat betaal is om 'n Mercedes-Benz C-klas vir haar te huur nadat haar vorige ampsmotor in 'n ongeluk afgeskryf is. In 2017 het sy na bewering R70 000 op 'n drie dae lange werksbesoek in Kaapstad uitgegee en in 'n vyfsterhotel tuisgegaan.
Die proklamasie magtig die SOE om die volgende te ondersoek:
Onbehoorlike of onwettige optrede deur amptenare van die munisipaliteit;
Onwettige bewilliging van openbare fondse of bates;
Onwettige, onreëlmatige of nie-goedgekeurde verkrygingsprosedures, transaksies of praktyke wat verband hou met staatseiendom;
Opsetlike of nalatige verlies van openbare fondse of skade aan openbare bates;
Oortredings soos uiteengesit in die Wet op die Voorkoming en Bestryding van Korrupte Aktiwiteite, 2004;
Enige ander onwettige optrede in verband met die munisipaliteit.
Marcelle Maritz, leier van die VF Plus in Limpopo, sê die VF Plus beskou die SOE se ondersoek na die Mogalakwena-munisipaliteit se aktiwiteite as 'n stap in die regte rigting. Dié party spook al die afgelope ses jaar om volgehoue druk op die regering te plaas om by dié munisipaliteit in te gryp.
"Die VF Plus sal die ondersoek noukeurig volg en toesien dat die nodige stappe, ook strafregtelik, gedoen word teen huidige en voormalige munisipale amptenare wat hulle aan korrupsie en wanadministrasie skuldig gemaak het," sê Maritz.
Limpopo Mogalakwena VF Plus
Pragtige, lieflike berig hierdie!! Jammer dit gebeur nou eers. Mense, ek kan julle lank vermaak met hierdie klompies se totale onbevoegdheid. Dis 'n vreeslike gesukkel hierso. Potties was eens die pêrel van Limpopo. Kom kyk nou….. Man, daar word reën op die TV vir Limpopo voorspel, dan val Eskom al weg (dis nou hier op Sterkrivier en Tinmyne se plase, weet nie elders nie). Maar hoekom moes dit SES JAAR neem om met die ondersoek te begin? Matsemela het baie stories wat rondloop (bv rakende haar vorige werk alvorens sy BURGEMEESTER gemaak is), maar dis hoorsê, so kom ons gaan… Lees meer »
As ek die regerende party was sou ek lankal my kop in skaamte laat sak het en oornag landuit gevlug het.Maar nee,die soustrein stoom lustig voort asof daar niks verkeerd is nie….
Ek hoop werklik dat hier iets van gaan kom – wonder of daar 'n "regrukker" aangestel gaan word?? Mangaung munisipaliteit (metro) is in net soveel gemors. Toe word daar 'n "regrukker" aangestel en niks is nog reggeruk nie.
Hierdie kriminele gedrag by munisipaliteite het n siekte geword want hierdie mense kom weg daarmee. Hoekom die president nie elke munisipaliteit in die land laat ondersoek nie, gaan my verstand te bowe. Hier waar ek woon is die slaggate diep genoeg om in te swem. Die burgermeester en sy maters ry ook luukse karre en die dorp lyk soos n varkhok.
Politiek bly 'n euwel en het die land al oor die afgrond gedryf. Dit moet 'n strafbare sonde teen die mensdom verklaar word!!!